b'\n_START_ARTICLE_\nMilgramo eksperimentas\n_START_PARAGRAPH_\nMilgramo eksperimentas \xe2\x80\x93 klasikinis socialin\xc4\x97s psichologijos eksperimentas, pirm\xc4\x85 kart\xc4\x85 Stanley Milgram (Jeilio universitetas) apra\xc5\xa1ytas 1963 metais straipsnyje \xe2\x80\x9ePaklusnumas: elgesio tyrimas\xe2\x80\x9c (\xe2\x80\x9eBehavioral Study of Obedience\xe2\x80\x9c), o v\xc4\x97liau knygoje \xe2\x80\x9ePaklusnumas autoritetui: eksperimentinis tyrimas\xe2\x80\x9c (\xe2\x80\x9eObedience to Authority: An Experimental View\xe2\x80\x9c, 1974). Eksperimentas rodo, kad sekdamas autoritetu, \xc5\xbemogus laisva valia gali elgtis labai \xc5\xbeiauriai ir visi\xc5\xa1kai nepaisydamas savo paties \xc4\xafsitikinim\xc5\xb3.\n_START_SECTION_\nRezultatai\n_START_PARAGRAPH_\nMilgramo bandym\xc5\xb3 metu 65 procentai bandom\xc5\xb3j\xc5\xb3 (savanori\xc5\xb3 eksperimento dalyvi\xc5\xb3) eksperimentatoriaus nurodymu pasiunt\xc4\x97 aukai (kuri i\xc5\xa1 ties\xc5\xb3 buvo aktorius) \xc4\xafsivaizduojam\xc4\x85 450 volt\xc5\xb3 elektros sm\xc5\xabg\xc4\xaf, nors kai kurie prie\xc5\xa1 tai ir pasak\xc4\x97 gr\xc4\x85\xc5\xbeinsi\xc4\x85 u\xc5\xbe dalyvavim\xc4\x85 gautus $4,50. N\xc4\x97 vienas dalyvis neatsisak\xc4\x97 trenkti aukai 300 volt\xc5\xb3 \xc4\xaftampa. Psichologai pakartojo \xc5\xa1\xc4\xaf bandym\xc4\x85 \xc4\xafvairiose pasaulio vietose ir nustat\xc4\x97, jog aklai autoritetu (eksperimentatoriumi) sekan\xc4\x8di\xc5\xb3 \xc5\xbemoni\xc5\xb3 dalis visur yra pastovi ir artima ma\xc5\xbedaug dviem tre\xc4\x8ddaliam._NEWLINE_84 procentai v\xc4\x97liau apklaust\xc5\xb3 dalyvi\xc5\xb3 teig\xc4\x97 es\xc4\x85 \xe2\x80\x9epatenkinti\xe2\x80\x9c arba \xe2\x80\x9elabai patenkinti\xe2\x80\x9c dalyvav\xc4\x99 \xc5\xa1iame bandyme, daugelis ra\xc5\xa1\xc4\x97 i\xc5\xa1samias pad\xc4\x97kas, si\xc5\xabl\xc4\x97si asistuoti kituose eksperimentuose ar pra\xc5\xa1\xc4\x97si priimami \xc4\xaf darb\xc4\x85 \xc5\xa1ioje laboratorijoje. Netgi i\xc5\xa1 atsisakiusi\xc5\xb3 trenkti galutin\xc4\xaf sm\xc5\xabg\xc4\xaf n\xc4\x97 vienas nepareikalavo atsisakyti paties eksperimentavimo, nepasidom\xc4\x97jo \xe2\x80\x9eaukos\xe2\x80\x9c sveikata po bandymo._NEWLINE_Nors bandymas atskleid\xc4\x97 svarb\xc5\xb3 \xc5\xbemogaus psichologijos d\xc4\x97sningum\xc4\x85, \xc5\xa1iuo metu jis b\xc5\xabt\xc5\xb3 laikomas neeti\xc5\xa1ku ir negal\xc4\x97t\xc5\xb3 b\xc5\xabti atliktas.\n_START_SECTION_\nTolimesni tyrimai\n_START_PARAGRAPH_\nMilgramas taip pat nustat\xc4\x97, jog neprotingam bandomojo elgesiui turi \xc4\xaftakos autoriteto (eksperimentatoriaus) bei aukos artumas. Jei autoritetas komanduoja bandom\xc4\x85jam tik telefonu, protingai besielgian\xc4\x8di\xc5\xb3 \xc5\xbemoni\xc5\xb3 padaug\xc4\x97ja. Dalis bandom\xc5\xb3j\xc5\xb3 tokiu atveju ima apgaudin\xc4\x97ti eksperimentatori\xc5\xb3, apsimesdami, jog tebevykdo jo nurodymus. Jei auka b\xc5\xabdavo arti ir bandomasis tur\xc4\x97davo pats priglausti auk\xc5\xa1tos \xc4\xaftampos kontakt\xc4\x85, autoriteto klausan\xc4\x8di\xc5\xb3 \xc5\xbemoni\xc5\xb3 suma\xc5\xbe\xc4\x97davo iki ma\xc5\xbedaug 30 procent\xc5\xb3._NEWLINE_\xc4\xaetardamas, jog bandomieji juo pasitiki kaip universitetui atstovaujan\xc4\x8diu mokslininku, Milgramas \xc4\xafk\xc5\xabr\xc4\x97 fiktyvi\xc4\x85 neva ka\xc5\xbekokia miglota komercine veikla u\xc5\xbesiiman\xc4\x8di\xc4\x85 firm\xc4\x85 ir pakartojo bandymus ten. Rezultatai buvo tokie patys._NEWLINE_Nebuvo aptikta joki\xc5\xb3 skirtum\xc5\xb3 tarp vyr\xc5\xb3 ir moter\xc5\xb3 elgesio._NEWLINE_Taip pat buvo nustatyta, jog \xc5\xbeiauriam sprendimui turi \xc4\xaftak\xc4\x85 grup\xc4\x97s dydis. Jei tas pats bandymas buvo kartojamas vienu metu esant dviem arba trims bandomiesiems, jie gana da\xc5\xbenai sutardavo nebet\xc4\x99sti eksperimento. \xc5\xbdiauraus elgesio atvej\xc5\xb3 suma\xc5\xbe\xc4\x97davo iki 40 procent\xc5\xb3.'